Ydelsen på Apples nye Macbook skuffer fælt

Foreløbige benchmarks tyder på, at du skal gå i en lang bue uden om Apples nye 12″ Macbook, hvis du vil have vitaminer i computeren. Den kan nemlig bedst sammenlignes med en fire år gammel Macbook Air – og guderne skal vide, at Air aldrig har været noget kraftcenter.

Det er nedslående målinger, foretaget med programmet Geekbench, der er dukket op i god tid inden Macbook rammer butikkerne. Målingerne blev foretaget på den mindste Macbook-model med Intels Core-M5Y31 1,1 Ghz processor, der kan turbo-boostes til 2,4 GHz.

Den bærbare scorede maksimalt 2044 point i single-core og 4475 i multi-core. Det svarer nogenlunde til 2011-udgaven af Macbook Air, der havde 1,8 GHz Intel Core i7-processor. Den seneste Macbook Air, der er udrustet med en 1,6 GHz i5 processor, scorer 5757 point i Geekbench.

Apple-skribenten Seth Weintraub, der står bag bl.a. 9to5Mac, kommer dog Macbook’en til undsætning i et tweet:

Not trying to be apologist here re: Benchmarks but remember that new MacBook has way more pixels to push than the Air http://t.co/tw7v54KLln

— Seth Weintraub (@llsethj) April 2, 2015

“Husk at den nye Macbook har flere pixels den skal skubbe end Air,” skriver han – og naturligvis har han en pointe. Men – hånden på hjertet – det er nok de færreste som vil blive fornøjede over, at den computer de lige har betalt i omegnen af 11.000 kroner for, er langsommere end en fire år gammel bærbar …

En unboxing-video fra Vietnam (!) viser i øvrigt at opladeren til den nye Macbook adskiller sig fra de øvrige Macbook Pro og -Air opladere, idet selve strømforsyningen er “løs” som ved opladeren til iPad og iPhone. Men hvor denne har et USB-stik i den ene ende og et Lightning-stik i den anden, så har Macbook-ledningen Lightning i begge ender. Se unboxing af Macbook-maskinen øverst.

Ydelsen på Apples nye Macbook skuffer fælt